SAWAD ปี 61 โกยกำไร 3 พันลบ. จ่อปันผลหุ้น-เงินสด มั่นใจผนึก”คาเธ่ย์ฯ”หนุนผลงานปีนี้โตต่อ
SAWAD ปี 61 โกยกำไร 3 พันลบ. จ่อปันผลหุ้น-เงินสด มั่นใจผนึก "คาเธ่ย์ฯ" หนุนผลงานปีนี้โตต่อ พร้อมชงผู้ถือหุ้นไฟเขียวออกหุ้นกู้ 3 หมื่นลบ. จากเดิม 1.5 หมื่นลบ. 24 เม.ย.นี้ 
26 ก.พ. 2562

นางสาวธิดา  แก้วบุตตา ผู้อำนวยฝ่ายกลยุทธ์องค์กร  บริษัทศรีสวัสดิ์  คอร์ปอเรชั่น จำกัด (มหาชน) หรือ SAWAD เปิดเผยว่า ผลการดำเนินงานงวดประจำปี สิ้นสุดวันที่ 31 ธันวาคม 2561 บริษัทและบริษัทย่อยมีกำไรสุทธิ 3,000.89 ล้านบาท เพิ่มขึ้น 285.74 ล้านบาทหรือ เพิ่มขึ้น 10.52%  เมื่อเทียบกับงวดเดียวกันของปี 2560 ที่มีกำไรสุทธิ 2,751.15 ล้านบาท ขณะที่มีรายได้รวมงวดปี 2561 อยู่ที่   7,881.3 ล้านบาท เพิ่มขึ้น 12.6% เมื่อเทียบกับงวดเดียวกันของปี 2560 ที่มีรายได้รวม 6,998.6 ล้านบาท
อย่างไรก็ตามในส่วนของรายได้รวมปี 2560 จำนวน 6,998.6 ล้านบาทนั้น หากไม่นับรายการพิเศษจากการปรับปรุงมูลค่าสินทรัพย์ที่ได้มาที่เกี่ยวข้องกับบริษัทเงินทุนศรีสวัสดิ์ จำกัด (มหาชน) จำนวน 185.65 ล้านบาท และกำไรจากการขายเงินลงทุนของบริษัทย่อย 154.85 ล้านบาท  และรายการกำไรจากการโอนเปลี่ยนประเภทเงินลงทุนจำนวน 102.06 ล้านบาท กลุ่มบริษัทศรีสวัสดิ์จะมีรายได้รวมปี 2560 จำนวน 6,556.13 ล้านบาท  และเมื่อเปรียบเทียบกับรายได้รวมปี 2561 จำนวน 7,881.3 ล้านบาท รายได้รวมของบริษัทจะเพิ่มขึ้น 20.2%
สำหรับการเติบโตของรายได้รวมในปีที่ผ่านมา เป็นผลมาจากพอร์ตลูกหนี้ที่เพิ่มขึ้นจาก 22,916.85 ล้านบาทในปี 2560  เป็น 29,573.18  ล้านบาทในงวดสิ้นปี 2561  เพิ่มขึ้น 29.05% ซึ่งการเพิ่มขึ้นของพอร์ตลูกหนี้ดังกล่าวมาจากการขยายสาขาอย่างต่อเนื่องตามนโยบายของกลุ่มบริษัทที่ต้องการให้บริการลูกค้าคลอบคลุมทั่วประเทศ โดยปัจจุบันมีสาขาจำนวน 2,870 สาขา  และปีนี้ตั้งเป้าว่ามีสาขาทั้งหมด 3,100 สาขา
ส่วนตัวเลขหนี้ที่ไม่ก่อให้เกิดรายได้หรือเอ็นพีแอล สิ้นสุด 31 ธันวาคม 2561 ได้ปรับลดลงมาเหลือที่ 3.02% จากงวดเดียวกันของปีก่อนหน้า ที่มีเอ็นพีแอลประมาณ 3.94% เนื่องจากระบบการบริหารหนี้ที่มีประสิทธิภาพ ขณะที่มีค่าเผื่อหนี้สงสัยจะสูญ 388.35  ลดลง 5.46 ล้านบาท จากงดเดียวกันของปี 2560 จำนวน  393.81 ล้านบาท
ขณะที่แนวโน้มผลการดำเนินงานในปีนี้ ยังเติบโตต่อเนื่อง หลังจากที่กฎระเบียบการปล่อยสินเชื่อมีความชัดเจนมากขึ้น ประกอบกับทางกลุ่มคาเธ่ย์ ไต้หวัน  ซึ่งเป็นกลุ่มการเงินขนาดใหญ่และน่าเชื่อถือของไต้หวัน ได้ใส่เงินเพิ่มทุนให้กับบริษัทครบทั้งจำนวนกว่า 2.5 พันล้านบาท  ทำให้ฐานะการเงินของบริษัทมีความแข็งแกร่ง มีต้นทุนการเงินที่ถูกลง จึงมีความพร้อมที่จะขยายสินเชื่อมากขึ้น
“กลุ่มคาเธ่ย์ไต้หวัน ใส่เงินเพิ่มทุนมาครบแล้ว ทำให้สัดส่วนการถือหุ้นเพิ่มเป็นประมาณ 10%   ซึ่งทางกลุ่มคาเธ่ย์ไต้หวัน ยืนยันว่าจะเข้ามาลงทุนในระยะยาว และจะเข้ามาเกื้อหนุนธุรกิจร่วมกันในอนาคต” นางสาวธิดากล่าว
ขณะที่ที่ประชุมคณะกรรมการบริษัทวันนี้ (26 ก.พ.) อนุมัติจ่ายเงินปันผลสำหรับผลประกอบการปี 2561 ให้แก่ผู้ถือหุ้นจำนวน 134.9 ล้านบาท คิดเป็นอัตราหุ้นละ 0.112 บาท โดยการจ่ายเงินปันผลจะจ่ายเป็นหุ้นสามัญและเงินสด ดังนี้ จ่ายปันผลเป็นเงินสดในอัตราหุ้นละ 0.012 บาท และจ่ายปันผลเป็นหุ้นสามัญของบริษัท ให้แก่ผู้ถือหุ้นในอัตรา 10 หุ้นเดิมต่อ 1 หุ้นปันผล คิดเป็นการจ่ายเงินปันผลในอัตราหุ้นละ  0.10 บาท โดยกำหนดรายชื่อผู้ถือหุ้นที่มีสิทธิได้รับเงินปันผล ในวันที่ 7 พฤษภาคม 2562  และกำหนดจ่ายเงินปันผลวันที่ 22 พฤษภาคม 2562
ทั้งนี้ บริษัทจะเพิ่มทุนจดทะเบียนจากเดิม 1,249,710,379 บาท เป็น 1,374,661,443 บาท โดยออกเป็นหุ้นสามัญจำนวน 124,951,064 หุ้น มูลค่าที่ตราไว้หุ้นละ 1.00 บาท จัดสรรจำนวน  120,477,158 หุ้น เพื่อรองรับการจ่ายเงินปันผลเป็นหุ้นสามัญ และจัดสรรหุ้นจำนวน  4,473,906 หุ้น  เพื่อรองรับการปรับสิทธิแปลงสภาพของใบสำคัญแสดงสิทธิที่จะซื้อหุ้นสามัญของบริษัท ครั้งที่ 1
นอกจากนี้ให้เสนอที่ประชุมสามัญผู้ถือหุ้นอนุมัติออกและเสนอขายหุ้นกู้ จากเดิมที่มีวงเงินออกและเสนอขาย 15,000 ล้านบาท เป็น 30,000 ล้านบาท  สำหรับหุ้นกู้ระยะสั้นไม่เกิน 270 วัน และสำหรับหุ้นกู้ระยะยาวไม่เกิน 10 ปี โดยกำหนดวันประชุมสามัญผู้ถือหุ้นประจำปี 2562 ในวันที่  24  เม.ย.62